ריכזנו עבורכם מספר חוקים רלוונטיים לתמ"א 38. באם יש לכם שאלות אתם מוזמנים ליצור קשר עמנו, עורכי הדין והיועצים המשפטיים, לשאול שאלה בפורום תמ"א 38 שלנו ולקרוא עוד על תמ"א 38, מקרקעין, פינוי בינוי ועוד באתר של מינצר-כרמון, נסים.
התכנית הינה שילוב של הוראות תמ"א 38 , תמ"א 38/1 א, תמ"א 38 תיקון 2 ותמ"א 38/3 המאושרות. הנוסח המשפטי המחייב הוא כפי שאושרה תמ"א 38 על שינוייה ע"י ממשלת ישראל. את השינויים ניתן למצוא באתר האינטרנט של משרד הפנים.
תיקון 62 לחוק מיסוי מקרקעין, משנת 2008, היה אחד מתיקוני החקיקה החשובים שהפיחו רוח חיים בתמ"א 38. בתיקון זה, הוספה הטבת מס חשובה למימוש זכויות מכוח תמ"א 38, ונקבע כי מכירת זכויות אלה על ידי בעלי הדירות, במסגרת פרויקט של חיזוק הבניין מפני רעידות אדמה, תהיה פטורה ממס שבח מקרקעין. מתן הפטור מותנה בכך שהתמורה לזכויות תינתן ב"שירותי בניה לפי תכנית החיזוק" בלבד. החוק קובע רשימה של תמורות שייחשבו כשירותי בניה לפי תכנית החיזוק, ובהן, בראש ובראשונה עבודות החיזוק עצמן, וכן הרחבת היחידות הקיימות, תוספת מעלית, שיפוץ הבניין וכן הוצאות כרוכות, כפי שיקבע מנהל מס שבח. הוראת ביצוע 10/200, של רשות המיסים מפרטת את ההוצאות שיוכרו כשירותי בניה לפי תכנית החיזוק.
פרק חמישי 5 לחוק מיסוי מקרקעין (שבח, מכירה ורכישה), התשכ"ג 1963, אשר הוסף בתיקון מס' 62 לחוק מיום 6.3.08 , קובע הוראות מיסוי ייחודיות במכירת זכויות בניה שניתנו מכוח תמ"א 38 בתמורה לחיזוק ושיפוץ המבנה בפני רעידות אדמה.
במסגרת תיקון מס' 96 לחוק התכנון והבניה משנת 2011 ניתן פטור מלא בגין היטל השבחה, בגין זכויות בניה שניתנו מכוח תמ"א 38. הפטור אף הורחב כך שיחול גם בגין זכויות בניה לבניית חדרי יציאה על הגג, מכוח תכנית גגות מקומית, כאשר היתר הבניה ניתן במסגרת פרויקט של חיזוק מבנים.
בתיקון לחוק מס ערך מוסף משנת 2008 הוספו הוראות בדבר הענקת פטור ממע"מ בגין שירותי הבניה הניתנים לבעלי הדירות במסגרת פרויקט של תמ"א 38. הענקת הטבה זו בדרך מתן פטור ממע"מ, להבדיל מקביעת מע"מ בשיעור 0, מונעת מהיזמים/קבלנים המבצעים עסקאות מכוח תמ"א 38 לקזז את מס התשומות שכלול בהוצאות שהם מוציאים בקשר לביצוע העבודות עבור הבעלים. כתוצאה מכך משמעות הפטור היא מצומצמת, בעיקר כאשר מדובר ביזם שאינו הקבלן המבצע עצמו.